ธปท. คาดส่งเกณฑ์ Virtual Bank ถึงคลังในก.ค. นี้ เปิดรับใบสมัครปลายไตรมาส 3
ธปท. เลื่อนออกหลักเกณฑ์จัดตั้ง Virtual Bank เตรียมส่งกระทรวงคลังให้พิจารณาไม่เกินเดือนกรกฎาคม 2566 ซึ่งน่าจะพร้อมเปิดรับสมัครได้ปลายไตรมาส 3 คาดเริ่มเปิดดำเนินการภายในสิ้นปี 2568
27 เม.ย. 2566

นายธาริฑธิ์ ปั้นเปี่ยมรัษฎ์ ผู้ช่วยผู้ว่าการ สายนโยบายสถาบันการเงิน กล่าวว่า หลังจากที่ ธนาคารแห่งประเทศไทย (ธปท.) เปิดรับฟังความคิดเห็น เรื่อง แนวทางการอนุญาตให้จัดตั้งธนาคารพาณิชย์ไร้สาขา (Virtual Bank) ระหว่างวันที่ 12 มกราคม ถึง 12 กุมภาพันธ์ 2566 นั้น
ธปท. ได้รับคำถาม ความคิดเห็น และข้อเสนอแนะที่เป็นประโยชน์จากภาคส่วนต่าง ๆ ทั้งภาครัฐ ภาคประชาชน และผู้ประกอบธุรกิจทั้งในไทยและในต่างประเทศ  โดยมีการสอบถามรายละเอียดของหลักเกณฑ์ในหลายมิติ ซึ่งบางประเด็นมีความสำคัญและอาจกระทบการตัดสินใจหรือการออกแบบแผนงานของผู้สมัคร รวมถึงรูปแบบการประกอบธุรกิจของ Virtual Bank ที่จะถูกจัดตั้ง
ทั้งนี้ เพื่อให้ Virtual Bank สามารถนำเสนอบริการทางการเงินรูปแบบใหม่ที่ตอบโจทย์ผู้ให้บริการแต่ละกลุ่มได้อย่างมีประสิทธิภาพ โดยเฉพาะการให้บริการทางการเงินแก่ลูกค้ารายย่อยและธุรกิจขนาดกลางและขนาดย่อม (SMEs)  ธปท. จึงเห็นควรดำเนินการเพิ่มเติม ดังนี้1. ขยายความในเงื่อนไขของหลักเกณฑ์ รวมทั้งเพิ่มเติมรายละเอียดในคู่มือสำหรับผู้สมัครให้มีความชัดเจน เพื่อให้ผู้สมัครทุกรายได้รับข้อมูลที่เป็นประโยชน์ต่อการตัดสินใจอย่างเพียงพอและเท่าเทียม ซึ่งทำให้ต้องเปิดรับฟังความคิดเห็นอีกครั้งในส่วนที่มีการเพิ่มรายละเอียดหรือเงื่อนไขอย่างมีนัยสำคัญ 
2. ปรับเพิ่มขั้นตอนในกระบวนการรับสมัครและพิจารณาคัดเลือกเพื่อให้มั่นใจว่าผู้สมัครทุกรายได้รับข้อมูลและโอกาสอย่างเท่าเทียม โปร่งใส เช่น มีการชี้แจงข้อมูลให้กับผู้สมัครพร้อม ๆ กัน ปรับรูปแบบกระบวนการติดต่อสอบถามระหว่าง ธปท. และผู้สมัคร เพื่อไม่ให้เกิดความได้เปรียบเสียเปรียบกัน
ทั้งนี้ เพื่อให้การดำเนินการข้างต้นเป็นไปอย่างครบถ้วนและรัดกุม ธปท. จึงขอเลื่อนกำหนดการออกหลักเกณฑ์การอนุญาตให้จัดตั้ง Virtual Bank ฉบับสมบูรณ์ออกไป โดยคาดว่าจะเสนอหลักเกณฑ์ดังกล่าวให้กระทรวงการคลังพิจารณาภายในเดือนกรกฎาคม 2566 สำหรับรายละเอียดในส่วนความคืบหน้าแนวทางการอนุญาตให้จัดตั้ง Virtual Bank นั้น ล่าสุด (27 เมษายน 2566) สามารถสรุปได้ดังนี้
Timeline ขั้นตอนการดำเนินการของ ธปท. ในระยะต่อไป (เช่น การเปิดรับสมัคร ประกาศผล เปิดดำเนินการ) 
:ธปท. คาดว่าจะเสนอหลักเกณฑ์การอนุญาตให้จัดตั้ง Virtual Bank ให้กระทรวงการคลังพิจารณาภายในเดือนกรกฎาคม 2566 และเปิดรับสมัครได้ในช่วงปลายไตรมาส 3 ปี 2566 ก่อนจะมีกระบวนการคัดเลือกและประกาศผลผู้ที่เหมาะสมภายในสิ้นปี 2567 โดย Virtual Bank ที่มีความพร้อมน่าจะเริ่มเปิดดำเนินการได้ภายในสิ้นปี 2568 
หมายเหตุ: กำหนดการเดิม คือ เปิดรับสมัครช่วงไตรมาส 2 ปี 2566 คัดเลือกและประกาศผลภายในไตรมาส 2 ปี 2567 และเริ่มเปิดดำเนินการได้ในช่วงไตรมาส 2 ปี 2568
หลังเปิดรับฟังความเห็นจากสาธารณชนในช่วงเดือนมกราคม - กุมภาพันธ์ 2566 ธปท. ได้รับความเห็นในเรื่องใด
: ความคิดเห็นที่ได้รับส่วนใหญ่เป็นการสอบถามรายละเอียดของหลักเกณฑ์ในหลายมิติ เช่น
• เกณฑ์การคัดเลือกผู้ได้รับใบอนุญาต Virtual Bank อาทิ บทบาทของผู้เชี่ยวชาญภายนอกที่ ธปท. คาดหวังในการสอบทานแผนงานด้านธุรกิจและแผนงาน IT 
• สิ่งที่ ธปท. อยากเห็นจากการเปิดให้มี Virtual Bank อาทิ ขอให้ ธปท. ยกตัวอย่างกลุ่มลูกค้าเป้าหมายที่ยังเข้าไม่ถึงบริการทางการเงิน (unserved) และกลุ่มที่ยังไม่ได้รับบริการทางการเงินอย่างเพียงพอและเหมาะสม (underserved)
•การกำกับดูแล Virtual Bank เช่น สามารถใช้บริการ cloud หรือ outsource ระบบ core banking ได้หรือไม่ และมีเงื่อนไขอย่างไร
นอกจากนี้ ยังมีความเห็นและคำถามในมิติอื่น ๆ เช่น ความกังวลเรื่อง digital fraud การเปิดให้ใบอนุญาต Virtual Bank จะมีเพิ่มในอนาคตหรือไม่ ซึ่ง ธปท. จะเผยแพร่สรุปผลการรับฟังความคิดเห็นที่เปิดรับในช่วงมกราคม - กุมภาพันธ์ 2566 และผลการพิจารณาของ ธปท. โดยละเอียดต่อไปภายในไตรมาส 2 ปี 2566
เอกชนกลุ่มใดที่ได้ให้ความเห็น/แสดงความสนใจในการจัดตั้ง Virtual Bank 
: ธปท. ได้รับความเห็นจากภาคเอกชนทุกกลุ่มที่แสดงความสนใจจัดตั้ง Virtual Bank ทั้งธนาคารพาณิชย์ในไทยและต่างประเทศ และ non-bank ที่ประกอบธุรกิจการเงินและนอกภาคการเงิน